Y cꞌo cꞌa jun ache atamayon re ley quichin re israelitas xbeyacataj-pa y xchꞌo riqꞌuin re Jesús chin nutojtobej.
Maestro,
xchaꞌ cha.
¿Andex rucꞌamon che nimban yen chin quireꞌ ninvel-ta re cꞌaslen re man niqꞌuis-ta?
Re Jesús xubij cha:
¿Andex nubij chupan re ley re xuyaꞌ re Dios cha re Moisés?
¿Andex nakꞌax-va pan aveꞌ rat?
Y re ache reꞌ xubij cha re Jesús:
Re ley nubij che tajoꞌ re Dios re Avajaf riqꞌuin ronojel avánma.
Tajoꞌ riqꞌuin ronojel re acꞌaslen,
riqꞌuin ronojel avuchukꞌaꞌ,
y riqꞌuin ronojel re anaꞌoj.
Y can anchaꞌl najo-ka-aviꞌ rat,
quireꞌ chukaꞌ caꞌjoꞌ re nicꞌaj chic vinak.
Y jareꞌ tak re Jesús xubij cha re ache reꞌ:
Can katzij re xabij.
Vocame,
vo xa xtaban ronojel reꞌ,
xtavel re cꞌaslen re man niqꞌuis-ta,
xchaꞌ re Jesús cha.
Pero re ache can nrajoꞌ che man jun rumac ndel,
mareꞌ rejaꞌ xuban anchaꞌl che man xkꞌax-ta pa rueꞌ anchique reꞌ re nicꞌaj chic vinak re caꞌjoꞌ anchaꞌl najo-ka-aviꞌ rat.
Mareꞌ xucꞌutuj-apo cha re Jesús:
¿Anchique cꞌa che vinak reꞌ re yeꞌnjoꞌ anchaꞌl ninjo-ka-viꞌ yen?
Y re Jesús xubij jun ejemplo cha re ache:
Cꞌo jun ache re elinak-pa pa tenemit Jerusalén y xulan-ka pa tenemit Jericó.
Pero re ache reꞌ xeꞌbeꞌel-pa elekꞌomaꞌ chij po bey y ronojel re andex richin xquilekꞌaj-a chukꞌaꞌ,
y hasta re rutziak xquilisaj-a chij y xquicꞌuaj-a,
cꞌareꞌ xquichꞌay y bama xquiquimisaj can,
cꞌareꞌ xeꞌba.
Y cꞌo cꞌa jun sacerdote pitinak chupan re bey reꞌ.
Y tak re sacerdote reꞌ xutzꞌat che punul re ache chireꞌ po bey,
jun-va xkꞌax-va.
Y quireꞌ chukaꞌ jun ache levita,
re yeꞌtaꞌo quichin re sacerdotes pa rachoch re Dios,
pitinak chukaꞌ chupan re bey reꞌ.
Y tak re levita reꞌ xapon chupan re lugar reꞌ,
xutzꞌat re ache,
y can anchaꞌl xuban re sacerdote quireꞌ chukaꞌ xuban rejaꞌ,
jun-va xkꞌax-va.
Pero cꞌo chic jun ache aj-Samaria pitinak chupan re bey reꞌ,
y tiene que nakꞌax ancheꞌ cꞌo-va re ache.
Y tak re ache aj-Samaria xutzꞌat re ache punul po bey,
camas xujoyovaj rach roma camas rubanon.
Mareꞌ re ache aj-Samaria xjelon-apo riqꞌuin re ache,
xutzꞌat andex rubanon y xuyalaꞌ vino y aceite olivo chach re ancheꞌ jeꞌsocotajnak-va,
jabal rukꞌomaxic xuban y cꞌareꞌ xeꞌrupis can riqꞌuin tziak.
Cꞌareꞌ re mismo ache aj-Samaria xuya-a re ache socotajnak chij re ruquiej,
y xucꞌam-pa pa jun pensión.
Y xuchajij re jun akꞌaꞌ reꞌ.
Pa rucaꞌn kꞌij tak re ache aj-Samaria niba-yan,
rejaꞌ xutoj can caꞌeꞌ denarios cha re rajaf re pensión,
y xubij cha:
Tavilij y takꞌomaj re jun ache reꞌ.
Y tak xquintzolaj-pa,
xtintoj chava re jenipaꞌ chic xtasatz.
Y pa ruqꞌuisibal re Jesús xubij cha re ache re rutaman re ley quichin re israelitas:
¿Chavach rat anchique che je oxeꞌ achiꞌaꞌ reꞌ can anchaꞌl nrajo-ka-riꞌ rejaꞌ can quireꞌ chukaꞌ xrajoꞌ re ache re camas xquiban elekꞌomaꞌ cha?
Y re ache rutaman re ley quichin re israelitas xubij:
Ja re ache re xjoyovan rach.
Y re Jesús xubij chic cha re ache reꞌ:
Vocame cabiyin y tabanaꞌ anchaꞌl xuban re ache aj-Samaria.